Trine Mach (SF), 2011-05-10:
Udgangspunktet for Socialdemokraternes forslag er en ret præcis iagttagelse, nemlig den, at Danmark faktisk står i to kriser, den økonomiske, som optager alle os i Folketinget, befolkningen og medierne utrolig meget, men også en anden krise, som ikke i sig selv er så højrøstet, nemlig naturkrisen.
Sagen er jo den, at naturområder i Danmark er pressede, at biodiversiteten er i tilbagegang, at dyrearter er truet, og det er en krise, som bl.a. skyldes knap så høje ambitioner på miljø- og naturområdet under den siddende regering.
I SF vil vi så gerne se, at Danmark igen bliver blandt de bedste naturbeskyttere i Europa.
Vi vil så gerne se ambitiøse og målbare planer for Danmarks opfyldelse af både natur- og vanddirektiver, planer for mere biodiversitet og for en naturbeskyttelse, der også sikrer fremtidige generationer en rigere og mere mangfoldig natur.
Tidligere på året fremsatte oppositionen i forbindelse med en forespørgselsdebat om natur- og vandplanerne et fælles forslag om bl.a. at nedsætte en uafhængig kommission, der skulle udarbejde forskellige forslag til, hvordan man kan løse landbrugets strukturelle og økonomiske udfordringer, så vi deler tænkningen i Socialdemokraternes forslag om, at det er fornuftigt at se på nye og alternative finansieringskilder lige så vel som på en bedre udnyttelse af de eksisterende finansieringskilder til de kommende års naturindsatser.
Der er al mulig grund til at se på, hvordan flere kan gøres engagerede i en bæredygtig naturudvikling i Danmark.
Der er også rigtig gode grunde til og behov for at finde penge til naturmæssige indsatser, hvor eksempelvis erhvervslivet, som på en række områder jo faktisk viser en stigende interesse for grønne værdier, kan komme til at spille en rolle.
Måske kan man faktisk tillade sig at se det på den her måde: Vi har jo i virkeligheden været vant til en regering, hvis ambitionsniveau på området har været forholdsvis overskueligt, så i al væsentlighed er der måske ikke mindst brug for en regering, som stiller med et nyt politisk projekt og ambitionsniveau, når det kommer til natur- og miljøområdet.
Det kunne måske endda være medvirkende til at opfylde det i forslaget indeholdte formål, nemlig identificering af mulige alternative kilder til finansiering af de kommende års naturindsats.
Så vi er med andre ord meget positive over for ideen, men tænker, at man måske kunne nå målet med lidt mindre end en egentlig kommission, hvis altså den regering, der sidder på magten i de kommende år, reelt ønsker at fremme biodiversitet og natur.
Som hr. Eyvind Vesselbo sagde: Hvis man nu som politiker og på det politiske niveau kunne starte med at tænke nyt selv, kunne vi nå ganske langt.
Heri er jeg ikke uenig, vil jeg sige til hr. Eyvind Vesselbo.
Jeg er nu heller ikke helt sikker på, at det er viden i al almindelighed, vi mangler.
Måske er det snarere politiske visioner og ambitioner, vi mangler, nemlig ambitioner om at sikre naturens mangfoldighed og rigdom og at gøre dansk natur mere robust over for følgerne af de klimaændringer, som vi næppe kan undgå osv.
Hvis man skal vælge mellem at mene, om det er viden eller politiske ambitioner, vi primært mangler, fristes man til at mene det sidste.